#### **LĒMUMA PROJEKTS**

  2023. gada \_\_. \_\_\_\_\_\_\_\_\_\_\_ Lēmums Nr.\_\_ (prot. Nr.\_\_\_,\_\_\_.§)

# Par Daugavpils pilsētas pašvaldības tūrisma attīstības un informācijas aģentūras likvidāciju un tās funkciju nodošanu Daugavpils pašvaldības centrālajai pārvaldei un Daugavpils cietokšņa un muzeju pārvaldei

Pamatojoties uz Pašvaldību likuma 10. panta pirmās daļas pirmo teikumu un 8. punktu, Publisko aģentūru likuma 19. panta pirmo daļu,

ņemot vērā Valsts pārvaldes iekārtas likuma 10. panta desmito daļu, kas noteic, ka valsts pārvaldi organizē pēc iespējas efektīvi, tās institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, 15. panta ceturtās daļas 5. punktu - iestādi likvidē, nododot tās pārvaldes uzdevumus citai iestādei, — rezultātā iestāde beidz pastāvēt,

ņemot vērā to, ka pašvaldībā izveidots jauns Daugavpils cietokšņa pārraudzības modelis, kas ietver sevī Daugavpils cietokšņa teritorijas un tajā esošā pašvaldības kultūras mantojuma (institūciju) saimniecisko pārvaldi,

optimizējot pašvaldības administratīvo struktūru, nodrošinot pašvaldības resursu efektīvu izmantošanu,

ņemot vērā Daugavpils valstspilsētas pašvaldības domes Izglītības un kultūras jautājumu komitejas 2023. gada \_\_\_.\_\_\_\_\_\_\_ atzinumu un Finanšu komitejas 2023.gada \_\_\_\_\_.\_\_\_\_\_\_\_\_\_ atzinumu, **Daugavpils valstspilsētas pašvaldības dome nolemj:**

1. Likvidēt Daugavpils valstspilsētas pašvaldības iestādi “Daugavpils pilsētas pašvaldības tūrisma attīstības un informācijas aģentūra” (turpmāk - Aģentūra) un tās funkcijas nodot Daugavpils valstspilsētas pašvaldības iestādei “Daugavpils pašvaldības centrālā pārvalde” un “Daugavpils cietokšņa un muzeju pārvalde”.
2. Noteikt, ka ar 2023. gada 1. oktobri Daugavpils valstspilsētas pašvaldības iestādes “Daugavpils pašvaldības centrālā pārvalde” un “Daugavpils cietokšņa un muzeju pārvalde” ir Aģentūras tiesību, saistību, finanšu līdzekļu, mantas, lietvedības un funkciju pārņēmējas.
3. Noteikt, ka Aģentūras likvidācija pabeidzama līdz 2023. gada 30. septembrim.
4. Uzdot Daugavpils valstspilsētas pašvaldības izpilddirektoram:
	1. rakstveidā brīdināt Aģentūras direktora p.i. par iestādes likvidāciju atbilstoši Darba likuma prasībām;
	2. organizēt Aģentūras materiālo vērtību, prasību, saistību, lietvedības un finanšu līdzekļu inventarizāciju, t.sk., slēguma bilances sastādīšanu, un nodošanu Daugavpils valstspilsētas pašvaldības iestādei “Daugavpils pašvaldības centrālā pārvalde” un “Daugavpils cietokšņa un muzeju pārvalde”;
	3. organizēt Aģentūras darbinieku darba tiesisko attiecību turpināšanu Daugavpils valstspilsētas pašvaldības iestādēs “Daugavpils pašvaldības centrālā pārvalde” un “Daugavpils cietokšņa un muzeju pārvalde”;
	4. veikt citus pasākumus, kas nepieciešami šī lēmuma izpildei.
5. Uzdot Aģentūras direktora p.i. rakstveidā brīdināt iestādes darbiniekus par iestādes reorganizāciju atbilstoši Darba likuma prasībām un rīkoties saskaņā ar normatīvajos aktos noteikto kārtību.
6. Uzdot Daugavpils valstspilsētas pašvaldības iestādes “Daugavpils pašvaldības centrālā pārvalde” Juridiskajam departamentam sagatavot un iesniegt izskatīšanai pašvaldības domei saistošo noteikumu projektus par Aģentūras nolikuma un tās maksas pakalpojumiem atzīšanu par spēku zaudējušiem.
7. Ar 2023. gada 1. oktobri atzīt par spēku zaudējušu Daugavpils domes 2015. gada 27. augusta lēmumu Nr. 346 “Par Daugavpils pilsētas pašvaldības tūrisma attīstības un informācijas aģentūras izveidošanu”.

Daugavpils valstspilsētas pašvaldības domes priekšsēdētājs A.Elksniņš